Флорида

Фло̀рида (на английски: Florida) е щат в САЩ. Столицата му е град Талахаси. Щатът има площ от 170 305 km², от които 139 544 km² – суша и 30 761 km² (18,1%) – вода, а населението му по оценка от 2017 г. е 20 984 400 жители. География Релеф и води Флорида е един от най-големите щати на изток от р. Мисисипи, а само Аляска и Мичиган са по големи от нея по акватория. По-голямата му част е разположена на едноименния полуостров между Мексиканският залив, Атлантическия океан и Флоридския проток. Продължава на северозапад по тясна и дълга ивица земя издадена в залива. На север граничи с щатите Алабама и Джорджия. Наблизо са няколко Карибски страни, като Бахамските острови и Куба. Полуостров Флорида е шуплесто плато от карстови варовици. Окарстените варовици и песъчливи почви, характерни за него се утаяват след милиони години покачване и понижаване на морското равнище. През последната ледникова епоха (около 12000 г. пр.н.е.) пониженото морско ниво и сухият климат разкриват един широк полуостров, зает до голяма степен от пустиня. В по-ново време страната е известна с голямото си водно и природно богатство. Обширна система от подводни пещери, карстови дупки и извори, разположена от край до край на щата снабдява жителите му с питейна вода. Национални паркове на територията му са Евърглейдс, Бискейн, Драй Тортугас. Евърглейдс представлява огромна много бавно придвижваща се заблатена територия в южния край на полуострова – останка от миналото, когато страната е била блатиста равнина, обрасла с мангрова растителност и пълна с алигатори. Друга местна природна забележителност е сладководното езеро Окичоби в централната част на полуострова – най-голямото в щата и второто по големина от този тип, разположено изцяло в т.нар. Континентални щати (на първо място е езерото Мичиган). Повечето от окръзите южно от Орландо са равнинни; на някои места достигат 15 – 30 m над морското равнище. В Централна и Северна Флорида, на 40 km от бреговата ивица, има хълмист, вълнообразен релеф. Надморската височина там достига 30 – 76 m. Най-високата точка на полуостров Флорида е Шугърлоуф Маунтайн (планина Захарната глава) – 95 m н.в., в окръг Лейк Каунти, а най-високата точка в целия щат Флорида е Бритън Хил – 105 m, в северната част на щата. Това е и най-ниската точка, измежду най-високите точки на всички щати. Поради предимно равнинния си характер, Флорида е едно от местата в света, най-застрашени от глобалното затопляне. Климат Климатът в северната част на щата е субтропичен, а на юг – тропичен. Най-високата измерена температура е 43°С (през 1931 г.), най-ниската е –19°С (през 1899 г.) в близост до Талахаси. Средната температура е около 32°С. Понякога щатът е връхлитан от торнада, но най-опасно природно бедствие са ураганите. Те носят щети за милиарди долари, убиват хора, отнасят и разрушават къщи. От 1855 до 2006 г. през Флорида са преминали 114 урагана, 37 от тях са били от категория 3 и по-висока. Най-силните урагани, сполетявали страната (вероятно до около 2012-2016 г.) са „Labor Day“ (1935), Камила (1969), Катрина (2005), Ендрю (1986), Индианола (1886), Густав (2008), Уилма, Ирма, Дона. Съвременните методи на строителство и точното предсказване на времето спомагат да се намали количеството на разрушенията, причинявани от ураганите. В тази насока действа и организацията „Национален ураганен център“, базирана в Международния университет на Флорида в град Маями, Флорида История До откриването от европейците на полуострова, наречен от тях Флорида, той е населен предимно от индианските племена семиноли. През 1513 г., в търсене на Бимини, според средновековните легенди – страната на вечната младост, испанският конкистадор Хуан Понсе де Леон открива източния бряг на земя, която назовава La tierra florida (Цветущата земя) и обявява района за владение на испанската корона. Първият град, основан там (през 1564 г.) е Сент Августин (днешен окръг Сейнт Джонс) През XVII-XVIII в. тази земя е сцена на кървави битки между испанци, французи и англичани. На 10 февруари 1763 г. Великобритания, Франция и Испания сключват Парижкия мирен договор, по силата на който Великобритания получава Флорида в замяна на град Хавана на остров Куба. След Американската война за независимост Испания отново си връща полуостров Флорида. През 1819 г. тя продава тази блатиста територия на Съединените щати за огромната за времето си сума от 5 млн. американски долара и отказ от всички претенции на САЩ към земите на по-късния щат Тексас. В периода (1832 - 1845 г.) американци и индианци воюват там помежду си в Първата и Втората семинолски войни. На 3 март 1845 г. Флорида става 27-ия щат на САЩ. По това време населението нараства много бавно, но белите колонисти продължават да нахлуват в земите, използвани от семинолите, а американското правителство е твърдо решено да направи усилия за преместването на оцелялото семинолско население на Запад (с тенденция да го настани в индиански резервати), което поражда Третата семинолска война (1855 – 1858), завършила с изселването на индианците. През Американската гражданска война, Флорида застава на страната на Конфедерацията (Южните щати), които впоследствие са победени във войната, вследствие на което обработваните от роби големи плантации престават да съществуват. Поради това, че Флорида не се намира на тектонска плоча, вероятността от земетресения е много малка, но не и нулева. През януари 1879 г. става земетресение близо до Сейнт Августин, Флорида, но трусът изглежда е относително слаб. Като силен е известен този от 1886 г. с епицентър Чарлстън, Южна Каролина, при който сеизмичните вълни достигат Северна Флорида, при което камбанарията на Сейнт Августин започва да бие. През 2006 г. земетресение с магнитуд 6.0, на 420 km югоизточно от Тампа, разтърсва Мексиканския залив. През 1929 г., когато Нюйоркската фондова борса се срива, Голямата депресия донася на страната период на застой. В средата на ХХ век Флорида е най-слабо известният от Южните щати. Обширната ѝ брегова линия обаче я прави упорита цел през Втората световна война, така че правителството на САЩ опасва от край до край щата със самолетни писти, от които към началото на XXI век приблизително 400 не работят, но авиацията в щата продължава да е широко застъпен сектор на транспорта – има 131 публични летища и повече от 700 частни летища, писти, хеликоптерни площадки и военноморски бази. В края на ХХ и началото на XXI век все повече туристи започват да проявяват интерес към „окъпания в слънце щат“. В резултат около 40 млн. души годишно започват да посещават Флорида, а много американци се установяват там след пенсионирането си. Важна местна атракция е паркът Дисни Уърлд в околностите на град Орландо. Щатът е много популярен и сред имигрантите от Латинска Америка и най-вече – от Куба, което обяснява необичайно високото равнище на демографския прираст в него. Население и администрация Брой и състав Флорида е четвъртият по население щат в САЩ. През 2007 г. той има 18 251 000 жители. Флорида е третият щат с най-висок демографски прираст. През годините по брой населението се е менило по следния начин: В съвременността етническият и расов състав на населението на Флорида е приблизително: 76,1% бели американци, 15,4% афроамериканци, 0,3% американски индианци, 2,2% азиатци, 0,1% хавайци, 4,3% други, 20,1% кубинци, карибци и др. Официален език е английският (76,9%), но се говори и испански (16,4%), както и други езици (от 6,7% от населението). В религиозно отношение преобладават протестантите (40%). Римокатолици са 26%, баптисти – 9%, методисти – 6%, пентекостал (петдесятничество) – 3%, мюсюлмани – 1%, други религии – 2%, атеисти – 16%. Окръзи Флорида се състои от 67 окръга: Градове Големи градове в щата са: Вижте също Оцеола Космически център Джон Ф. Кенеди Ламантини Дагууд (сандвич) Цвете Покупка на Гадсден Терциер Филип Дибвиг Проектът „Венера“ Андрю Джаксън Катрина (алегоричен образ) Река Апалачикола Садящият царевица „Белязаният“ – филм с Ал Пачино и Мишел Пфайфър Цитрус Бока Ратон Джош Гад География на САЩ Многоглас присмехулник Бележки Външни препратки Официална страница